Skagamenn fengu að hluta til uppreisn æru í Pepsídeildinni í gærkveldi þegar þeir lögðu Íslandsmeistara KR 3 : 1 í leik sem spilaður var í Akraneshöllinni , en Akranesvöllur var metinn óleikfær sökum bleytu . „ Það er æfingaleikjabragur á þessu , “ sögðu áhorfendur í fyrri hálfleiknum þegar lítið var að gerast upp við mörkin en gestirnir meira með boltann . Hlutirnir fóru svo að gerast í seinni hálfleiknum . Fljótlega fengu Skagamenn tvö dauðafæri sem ekki nýttust . Saga sumarsins sýndi sig síðan á 61. mínútu þegar varnarmaður ÍA skaut boltanum í Gary Martin sinn fyrrum liðsfélaga sem þakkaði fyrir sig með því að senda boltann af öryggi í markið . Skagamenn voru ekki á því að leggja árar í bát og tókst að jafna strax á 69. mínútu þegar Jón Vilhelm Ákason skoraði gott mark úr aukaspyrnu . Heimamönnum langaði greinilega meira í öll stigin og þeim tókst að skora tvívegis undir lokin . Fyrst Jorge Garcia á 86. mínútu og síðan Andri Adolphsson á 88. mínútu . Þar með er ÍA komið í tveggja stafa tölu , 11 stig og mætir Fylki í síðustu umferð deildarinnar nk. laugardag á Akranesvelli .